मोहखा या मोखा (बाल कविता)
खेतमे आ बाड़ी - झाड़ीमे ।
 पड़ती - गाछी - बँसबिट्टीमे ।
 कूदए - फानए एक चिड़ै । ।
 बेशी ओकरा उड़ल ने होइछ ।
 कूदए - फानए - कने उड़ैछ ।
 लाल आँखिबाला ओ चिड़ै । ।
 देह आ नाङ्गरि कारी - कारी ।
 कौआ सनि केर बूझू कारी ।
 लाल पाँखिबाला ई चिड़ै । ।
 कीड़ा - मकोड़ा डोका गिरगिट ।
 बेङ्ग साँप भूआ आ की - की !
 खा कऽ पेट भरैछ ओ चिड़ै । ।
 एतबहिसँ ने पेट भरैत छै ।
 अण्डा - चुज्जा फऽड़ ठुसैत छै ।
 ताड़ - खजूरक शत्रु चिड़ै । ।
 सौंसे भारतमे भेटैत अछि ।
 पर्वत पठार मैदान फिरैतछि ।
 "मोहखा या मोखा" जे चिड़ै । ।
 कुक्कू (CUCKOO) गण आ परिवार (Order - Cuculiformes & Family - Cuculidae) केर सदस्य होइतहुँ मोहखा एहि परिवारक आन सदस्यसभ सनि शिशुभरण-परजीवी (BROOD PARASITE) नञि अछि । ओ अपन खोंता बनबैत अछि, अपन अण्डाकेँ अपने सेअइत अछि आ बच्चाक देखभाल सेहो अपनहि करैत अछि । एहि परिवारक आन बहुत रास सदस्य जेना कि कोइली, पपीहा, चातक आदि शिशुभरण-परजीवी (BROOD PARASITE) होइत अछि ।
 मैथिली पाक्षिक इण्टरनेट पत्रिका "विदेह" केर 194म अंक (15 जनबरी 2016) (वर्ष 9, मास 97, अंक 194) केर "बालानां कृते" स्तम्भमे प्रकाशित । 